Oikaistaan komission direktiivi 2004/78/EY, tehty 29 päivänä huhtikuuta 2004, moottoriajoneuvojen ja niiden perävaunujen lämmityslaitteista annetun Euroopan parlamentin ja neuvoston direktiivin 2001/56/EY ja neuvoston direktiivin 70/156/ETY muuttamisesta niiden mukauttamiseksi tekniikan kehitykseen

( Euroopan unionin virallinen lehti L 153, 30. huhtikuuta 2004 )

Korvataan direktiivi 2004/78/EY seuraavasti:

KOMISSION DIREKTIIVI 2004/78/EY,

tehty 29 päivänä huhtikuuta 2004,

moottoriajoneuvojen ja niiden perävaunujen lämmityslaitteista annetun Euroopan parlamentin ja neuvoston direktiivin 2001/56/EY ja neuvoston direktiivin 70/156/ETY muuttamisesta niiden mukauttamiseksi tekniikan kehitykseen

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon moottoriajoneuvojen ja niiden perävaunujen tyyppihyväksyntää koskevan jäsenvaltioiden lainsäädännön lähentämisestä 6 päivänä helmikuuta 1970 annetun neuvoston direktiivin 70/156/ETY (1), ja erityisesti sen 13 artiklan 2 kohdan,

ottaa huomioon moottoriajoneuvojen ja niiden perävaunujen lämmityslaitteista 27 päivänä syyskuuta 2001 annetun Euroopan parlamentin ja neuvoston direktiivin 2001/56/EY (2), ja erityisesti sen 5 artiklan,

sekä katsoo seuraavaa:

(1) Direktiivi 2001/56/EY on yksi direktiivissä 70/156/ETY säädettyyn EY-tyyppihyväksyntämenettelyyn kuuluvista erityisdirektiiveistä. Direktiivissä 2001/56/EY säädetään tyyppihyväksyntävaatimuksista, jotka liittyvät ajoneuvoihin, joihin on asennettu polttolämmitin, sekä erillisinä osina oleviin polttolämmittimiin.

(2) Direktiivin 2001/56/EY 5 artiklan mukaisesti komissio tutkii moottoriajoneuvojen nestekaasukäyttöisten lämmitysjärjestelmien lisäturvallisuusvaatimukset.

(3) Tähän saakka jäsenvaltiot ovat soveltaneet omia kansallisia vaatimuksiaan ajosneuvoihin, joihin on asennettu nestekaasukäyttöinen lämmitysjärjestelmä. Nestekaasulaitteita ja -lämmitysjärjestelmiä koskevien teknisten vaatimusten yhdenmukaistamiseksi moottoriajoneuvojen ja niiden perävaunujen tyyppihyväksyntäjärjestelmässä olisi sovellettava kahta nykyisin satavilla olevaa eurooppalaista standardia. Tekniikan kehityksen vuoksi on siksi tarpeen sisällyttää nämä kaksi EN-standardia ja UN/ECE:n säännön nro 67 pääpiirteet direktiiviin 2001/56/EY.

(4) Direktiivi 2001/56/EY olisi siksi muutettava vastaavasti, ja selkeyden vuoksi liite VIII olisi korvattava.

(5) Nestekaasukäyttöisiä lämmitysjärjestelmiä koskevien vaatimusten käyttöönoton ansiosta ei enää tarvita poikkeuksia erityiskäyttöön tarkoitettuja ajoneuvoja varten, joita ovat varsinkin matkailuautot ja matkailuperävaunut, jotka on usein varustettu nestekaasukäyttöisillä lämmitysjärjestelmillä. Siksi direktiivin 2001/56/EY yhdenmukaistettuja turvallisuusmääräyksiä on sovellettava kaikkiin ajoneuvoihin, mukaan luettuna direktiivin 70/156/ETY liitteessä XI mainitut erityiskäyttöön tarkoitetut ajoneuvot.

(6) Tämän vuoksi direktiiviä 70/156/ETY olisi muutettava vastaavasti.

(7) Tässä direktiivissä säädetyt toimenpiteet ovat direktiivin 70/156/ETY 13 artiklalla perustetun tekniikan kehitykseen mukauttamista käsittelevän komitean lausunnon mukaiset,

ON ANTANUT TÄMÄN DIREKTIIVIN:

1 artikla

Direktiivin 2001/56/EY muuttaminen

Muutetaan direktiivi 2001/56/EY seuraavasti:

1) Muutetaan liitteet I ja II tämän direktiivin liitteessä I olevan A osan mukaisesti.

2) Korvataan liite VIII tämän direktiivin liitteessä I olevan B osan tekstillä.

2 artikla

Direktiivin 70/156/ETY muuttaminen

Muutetaan direktiivi 70/156/EY tämän direktiivin liitteen II mukaisesti.

3 artikla

Siirtymäsäännökset

1. Lokakuun 1 päivästä 2004 alkaen, sellaisen uuden ajoneuvotyypin osalta, johon on asennettu nestekaasukäyttöinen lämmitysjärjestelmä, joka vastaa direktiivin 2001/56/EY, sellaisena kuin se on muutettuna tällä direktiivillä, liitteissä I, II ja IV–VIII vahvistettuja vaatimuksia, jäsenvaltiot eivät saa lämmitysjärjestelmiin liittyvistä syistä

a) kieltäytyä antamasta EY-tyyppihyväksyntää tai kansallista tyyppihyväksyntää; tai

b) kieltää rekisteröintiä, myyntiä tai käyttöönottoa.

2. Lokakuun 1 päivästä 2004 alkaen, sellaisten nestekaasukäyttöisten erillisinä osina olevien polttolämmittimien osalta, jotka vastaavat direktiivin 2001/56/EY, sellaisena kuin se on muutettuna tällä direktiivillä, liitteissä I, II ja IV–VIII vahvistettuja vaatimuksia, jäsenvaltiot eivät saa

a) kieltäytyä antamasta EY-tyyppihyväksyntää tai kansallista tyyppihyväksyntää; tai

b) kieltää myyntiä tai käyttöönottoa.

3. Tammikuun 1 päivästä 2006 alkaen jäsenvaltiot eivät saa myöntää EY-tyyppihyväksyntää ja saavat evätä kansallisen tyyppihyväksynnän sellaiselle uudelle ajoneuvotyypille, johon on asennettu nestekaasukäyttöinen lämmitysjärjestelmä tai erillisenä osana oleva nestekaasukäyttöinen polttolämmitin, joka ei vastaa direktiivin 2001/56/EY, sellaisena kuin se on muutettuna tällä direktiivillä, liitteissä I, II ja IV–VIII vahvistettuja vaatimuksia.

4. Tammikuun 1 päivästä 2007 alkaen, sellaisen ajoneuvon osalta, johon on asennettu nestekaasukäyttöinen lämmitysjärjestelmä, joka ei vastaa direktiivin 2001/56/EY, sellaisena kuin se on muutettuna tällä direktiivillä, liitteissä I, II ja IV–VIII vahvistettuja vaatimuksia,

a) jäsenvaltioiden on katsottava uusien ajoneuvojen mukana direktiivin 70/156/ETY säännösten mukaisesti seuraavat vaatimuksenmukaisuustodistukset pätemättömiksi edellä mainitun direktiivin 7 artiklan 1 kohdassa mainittuihin tarkoituksiin; ja

b) jäsenvaltiot saavat kieltää uusien ajoneuvojen rekisteröinnin, myynnin tai käyttöönoton

lämmitysjärjestelmiin liittyvistä syistä.

5. Tammikuun 1 päivästä 2007 alkaen direktiivin 2001/56/EY, sellaisena kuin se on muutettuna tällä direktiivillä, liitteiden I, II ja IV–VIII vaatimuksia sovelletaan erillisinä osina oleviin nestekaasukäyttöisiin polttolämmittimiin direktiivin 70/156/ETY 7 artiklan 2 kohdan soveltamiseksi.

4 artikla

Saattaminen osaksi kansallista lainsäädäntöä

1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 30 päivänä syyskuuta 2004. Niiden on toimitettava nämä säännökset kirjallisina komissiolle viipymättä sekä kyseisiä säännöksiä ja tätä direktiiviä koskeva vastaavuustaulukko.

Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.

5 artikla

Voimaantulo

Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

6 artikla

Osoitus

Tämä direktiivi on osoitettu kaikille jäsenvaltioille.